ORDE do 29 de maio de 2008 pola que se establecen as bases e se convocan, en réxime de concorrencia competitiva, subvencións a proxectos de accións de investigación-acción que teñan relación co esforzo global anti VIH/sida.
CONSELLERÍA DE SANIDADE — III. OUTRAS DISPOSICIÓNS — 04/06/2008

A infección polo VIH (virus de inmunodeficiencia humana) e a sida (síndrome de inmunodeficiencia adquirida) continúan sendo un dos principais problemas de saúde pública que padece a nosa sociedade, polo que cómpre o incremento e mellora das actividades encamiñadas a enfrontalos.
Dentro do marco das actividades anti VIH/sida en Galicia débeselle dar prioridade a atender a demanda e financiamento de proxectos de accións de investigación/acción co obxectivo dobre de que ao mesmo tempo que se contribúe directamente á acción global anti-VIH tamén, mediante a avaliación e valoración desas experiencias, se poidan estender aquelas que acheguen resultados positivos e útiles no proceso de lograr unha maior exixencia das nosas accións, aconsellado polas estratexias e directrices marcadas no ámbito da infección por VIH/sida.
Polo exposto, conforme o establecido na Lei 9/2007, do 13 de xuño, de subvencións de Galicia e na Lei 4/2006, de 30 de xullo, de transparencia e de boas prácticas na Administración pública galega, e de acordo coas facultades que me atribúen os artigos 34.6º e 38 da Lei 1/1983, do 22 de febreiro, reguladora da Xunta de Galicia e da súa Presidencia, reformada pola Lei 11/1988, do 20 de outubro,
DISPOÑO:
Artigo 1º.-Obxecto e destinatarios.
1. O obxecto desta orde é a convocatoria para a concesión, en réxime de concorrencia competitiva, de axudas económicas para proxectos de accións de investigación-acción, actividades de interese comunitario no campo da prevención, información e divulgación, vixilancia epidemiolóxica e atención sociosanitaria do VIH/sida.
2. Estas axudas irán dirixidas a asociacións e concellos que desenvolvan actividades na Comunidade Autónoma de Galicia.
Artigo 2º.-Actividades subvencionables.
1. As actividades que se desenvolverán que poden ser obxecto das subvencións reguladas nesta orde estarán encadradas dentro das actividades anti VIH/sida no campo da saúde pública.
2. Terán consideración preferente aquelas actividades que aborden os seguintes contidos:
a) Realización de accións preventivas sobre colectivos de especial interese para evitar a transmisión do VIH/sida e en especial a facilitación de medios preventivos. Entre os colectivos de especial interese, priorízanse os de prostitución, homosexualidade, inmigrantes, usuarios de drogas por vía parenteral (UDVP), mozos non escolarizados, mulleres, internos en institucións penitenciarias e colectivos marxinados.
b) Información e divulgación sistemática de contidos relacionados co VIH e coa sida.
c) Estudos do nivel de información, actitudes e comportamentos da poboación galega ou colectivos desta, en relación con esta infección.
d) Accións destinadas a evitar a discriminación.
e) Accións de apoio, prevención e atención do afectado e o seu contorno.
f) Actividades de formación do persoal que realice a súa actividade no campo do VIH/sida.
3. Incluiranse como accións preventivas aquelas que recollan os enfoques relacionados a continuación:
1. Prostitución.
1.1. Educación para a saúde dos e das profesionais do sexo.
-Proxectos realizados con participación dos ou das interesados/as.
-Facilitación e fomento do uso do preservativo.
-Información e divulgación de contidos sobre a prevención do VIH/sida e outras infeccións de transmisión sexual (ITS).
1.2. Protección dos/das clientes da prostitución.
-Información sobre VIH/sida e outras ITS.
2. Prevención da transmisión do VIH entre homes con prácticas homosexuais ou bisexuais.
-Programas de información e educación para a saúde coa participación e colaboración de asociacións ou organizacións de homosexuais.
-Medidas para aumentar a accesibilidade aos preservativos.
-Programas específicos para mozos homo/bisexuais.
-Programas tipo outreach que faciliten o acceso á información acerca das medidas de prevención e aos medios necesarios para levalas a cabo.
3. Redución de riscos en usuarios de drogas por vía parenteral.
3.1. Programa de intercambio de xiringas.
-Facilitación e intercambio de xiringas nos programas redución do dano.
-Programa piloto que inclúa máquinas intercambiadoras de xiringas.
3.2. Prevención da transmisión sexual do VIH desde os centros de atención a drogodependentes, tanto libres de drogas como de redución de danos.
-Facilitación de preservativos, información e divulgación de contidos sobre sexo seguro.
3.3. Programas de rúa ou de achegamento con participación de usuarios ou ex-usuarios.
4. Mocidade.
4.1. Programas dirixidos a mozos non escolarizados (adolescentes en situación de risco e fóra do ambiente familiar).
-Programas de prevención do VIH en centros tutelares de menores.
-Obradoiros e actividades en centros de encontro de mozos e mozas.
-Obradoiros extraescolares.
4.2. Programas dirixidos a mozos escolarizados no ámbito da promoción de hábitos sexuais saudables.
-Educación para a prevención do VIH no contexto de programas de educación afectivo-sexual.
-Campañas de información, divulgación e facilitación de preservativos.
5. Mulleres.
-Promoción de intervencións específicas para mulleres (talleres de sexo seguro, de diminución de danos...) que teñan en conta a influencia das relacións de xénero.
-Accións encamiñadas á promoción dunha atención integral á muller, que inclúa a promoción da detección precoz do VIH e doutras enfermidades de transmisión sexual (herpes, clamidia...) e cancro de cérvix.
-Campañas de información, divulgación e facilitación de preservativos femininos e/ou masculinos dirixidas especificamente á mulleres.
Artigo 3º.-Destino das axudas.
1. As axudas concedidas irán destinadas a cubrir a totalidade ou parte dos gastos de financiamento do proxecto ou acción realizada neste ano, de acordo cos seguintes conceptos:
a) Materiais e recursos necesarios para levalos a cabo.
b) Desprazamentos e actividades de organización relacionadas co seu desenvolvemento.
c) Actividades formativas dos propios membros do grupo de intervención.
d) Deseño e dirección.
2. Estas axudas serán compatibles con calquera outra subvención percibida para a mesma finalidade sen que en ningún caso o importe da subvención concedida poida ser de tal contía que, illada ou en concorrencia con subvencións doutras administracións públicas ou doutros entes públicos ou privados, nacionais ou internacionais, supere o custo da actividade que vai desenvolver o beneficiario.
Artigo 4º.-Importe das axudas.
O importe total das axudas reguladas pola presente orde ascende a douscentos setenta e dous mil oitocentos setenta e nove euros (272.879 ), que se farán efectivas con cargo ás seguintes aplicacións orzamentarias, en que existe crédito orzamentario suficiente:
-1302.413.A.481.0 por un importe de 253.379 , para asociacións.
-1302.413.A.460.0 por un importe de 19.500  para concellos.
Este importe poderá verse incrementado a través das oportunas modificacións orzamentarias.
Artigo 5º.-Requisitos da solicitude.
1. As solicitudes formularanse de acordo co modelo que figura no anexo I desta convocatoria e xuntarase unha memoria explicativa do proxecto ou acción que se estea ou se pretenda realizar, memoria que se elaborará seguindo o modelo que figura no anexo II cunha extensión máxima de 15 páxinas.
2. Os peticionarios das axudas presentarán, coa solicitude inicial do proxecto ou acción, unha declaración de conxunto de todas as axudas solicitadas ou concedidas das distintas administracións públicas competentes ou, no seu defecto, unha declaración de que non solicitaron ningunha outra subvención para o citado proxecto ou acción, seguindo o modelo que figura no anexo III.
Artigo 6º.-Lugar e prazo de presentación das solicitudes.
1. As solicitudes, dirixidas á Dirección Xeral de Saúde Pública, e mais a documentación complementaria deberán presentarse no rexistro xeral da Consellería de Sanidade ou nos lugares establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, así como no Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Telemático da Xunta de Galicia e se regula a atención ao cidadán.
2. O prazo de presentación de solicitudes (anexo I, II e III de cada proxecto) será dun mes contado a partir do día seguinte ao da publicación desta orde no Diario Oficial de Galicia.
Artigo 7º.-Criterios de prioridade na valoración e selección das solicitudes e concesión das subvencións.
O procedemento para a concesión de subvencións tramitarase en réxime de concorrencia competitiva a través da comparación das solicitudes presentadas, a fin de establecer unha prelación entre elas. Para a selección das solicitudes formuladas valoraranse as seguintes características en relación co VIH/sida e puntuaranse como segue:
1. Dispor de local social por parte da entidade solicitante: ata un máximo de 20 puntos.
En propiedade: 20 puntos.
En cesión dunha Administración pública: 15 puntos.
En arrendamento: 10 puntos.
En cesión dunha persoa ou institución privada: 5 puntos.
2. Dispor de traballadores asalariados para realizar o proxecto: ata un máximo de 20 puntos.
Por traballador asalariado: 5 puntos.
3. Número de voluntarios participantes no proxecto: ata un máximo de 40 puntos.
Por voluntario participante: 5 puntos.
4. Poboación diana: ata un máximo de 100 puntos.
Segundo o tipo de colectivo a que vai dirixido.
Persoas vivindo co VIH/sida e o seu contorno: 40 puntos.
Prostitución: 40 puntos.
Homosexuais e bisexuais: 35 puntos.
Inmigrantes: 30 puntos.
UDVP: 25 puntos.
Persoas internas en prisións: 25 puntos.
Transeúntes e persoas sen fogar: 20 puntos.
Mozos e mozas non escolarizados: 15 puntos.
Mulleres: 10 puntos.
Mozos e mozas escolarizados: 10 puntos.
Poboación xeral: 5 puntos.
Neste punto non se valorarán os proxectos consistentes en: charlas, obradoiros, cursos, recollida e divulgación de información que non vaian acompañadas de facilitación de medios preventivos tales como facilitación de preservativos, xiringas, realización de probas diagnósticas e citas e acompañamentos a institucións sanitarias.
5. Accións de facilitación de preservativos a poboación xeral: 5 puntos.
6. Accións de facilitación de preservativos a mozos escolarizados: 10 puntos.
7. Accións de facilitación de preservativos a mozos non escolarizados: 15 puntos.
8. Accións de facilitación de intercambio de xiringas e preservativos a UDVP: 30 puntos.
9. Accións de facilitación de preservativos a mulleres: 15 puntos.
10. Accións de facilitación e intercambio de xiringas e preservativos a internos en prisións: 30 puntos.
11. Accións de facilitación de preservativos a inmigrantes: 20 puntos.
12. Accións de facilitación de preservativos a persoas que exercen a prostitución: 50 puntos.
13. Accións de facilitación de preservativos a homes con prácticas homosexuais: 50 puntos.
14. Accións de facilitación de preservativos a transeúntes e persoas sen fogar: 20 puntos.
15. Accións de información e divulgación a poboación xeral: 5 puntos.
16. Accións de información e divulgación a mozos escolarizados: 5 puntos.
17. Accións de información e divulgación a mozos non escolarizados: 10 puntos.
18. Accións de información e divulgación a UDVP: 10 puntos.
19. Accións de información e divulgación a mulleres: 10 puntos.
20. Accións de información e divulgación a internos en prisións: 10 puntos.
21. Accións de información e divulgación a inmigrantes: 15 puntos.
22. Accións de información e divulgación a persoas que exercen a prostitución: 20 puntos.
23. Accións de información e divulgación a homes con prácticas homosexuais: 15 puntos.
24. Accións de información e divulgación a transeúntes e persoas sen fogar: 10 puntos.
25. Dispor de programa de prevención en casa de acollida para afectados de VIH/sida: 40 puntos.
26. Realizar programas de prevención con persoas vivindo co VIH/sida e o seu contorno: 30 puntos.
27. Programas monográficos exclusivamente de loita contra a discriminación das persoas afectadas polo VIH/sida: 50 puntos.
Neste punto non se valorarán as accións de facilitación de medios preventivos e información e divulgación recollidas nos puntos anteriores.
28. Proxectos que continúan respecto de anos anteriores: 20 puntos.
29. Rigor metodolóxico do proxecto presentado: ata un máximo de 120 puntos.
Valorarase:
-A xustificación do proxecto: 0 a 20 puntos. Puntuación mínima exixida 5 puntos.
-Definición e cuantificación de obxectivos: 0 a 20 puntos. Puntuación mínima exixida 5 puntos.
-Material e método empregado con definición da poboación e plan de traballo: 0 a 60 puntos. Puntuación mínima exixida 20 puntos.
-Avaliación dos resultados: 0 a 20 puntos. Puntuación mínima exixida 5 puntos.
Deberá acadarse a puntuación mínima en todos e cada un dos puntos. Non se subvencionaran proxectos que neste punto 29 non acaden a puntuación mínima, independentemente das puntuación acadadas nos outros puntos.
30. Coherencia das partidas orzamentarias cos obxectivos do proxecto: 20 a 50 puntos.
31. Presentar un documento de ter algunha certificación acreditativa de calidade (ISO, FQM, etc.): ata un máximo de 40 puntos.
ISO, FQM: 40 puntos.
Outras: 20 puntos.
Para efectos da concesión da subvención, a comisión de valoración poderá considerar que non sexan tidas en conta aquelas solicitudes que non obteñan unha puntuación superior ao 50% da puntuación media.
Artigo 8º.-Instrución e comisión de valoración.
1. A instrución do procedemento de concesión das subvencións corresponderalle á Dirección Xeral de Saúde Pública, que realizara de oficio cantas actuacións coide necesarias para a determinación, coñecemento e comprobación de datos en virtude dos cales debe realizar a proposta de resolución.
2. Durante a instrución do procedemento constituirase, como órgano colexiado, unha comisión de valoración que, de acordo cos criterios establecidos no artigo anterior, avaliará as solicitudes e emitirá o correspondente informe.
Esta comisión estará integrada polos seguintes membros:
-O director xeral de Saúde Pública ou persoa en quen delegue, que actuará como presidente.
-O subdirector xeral de Epidemioloxía e Sistemas de Información, ou persoa en quen delegue.
-O xefe do Servizo de Control de Enfermidades Transmisibles.
-Un técnico do devandito servizo, que actuará como secretario.
3. O director xeral de Saúde Pública, á vista do expediente e do informe da comisión de valoración, formulará a proposta de resolución debidamente motivada, que deberá expresar o solicitante ou a relación de solicitantes para os que se propón a concesión da subvencións, e a súa contía, especificando a súa avaliación e os criterios de valoración seguidos para efectuala.
Artigo 9º.-Resolución.
1. Unha vez emitida a proposta de resolución, a conselleira de Sanidade resolverá o procedemento. A devandita resolución será motivada e deberá conter, de maneira expresa, ademais do solicitante ou relación de solicitantes aos que se lles concede a subvención, a desestimación do resto das solicitudes, se é o caso.
O prazo máximo para resolver e notificar a resolución do procedemento será de tres meses desde a data en que a solicitude tivo entrada no rexistro do órgano competente para a súa tramitación. Transcorrido este prazo sen que recaia resolución, a solicitude entenderase desestimada por silencio administrativo.
A resolución deberá ser notificada aos beneficiarios de forma individualizada, de acordo con previsto nos artigos 58 e 59 da Lei 30/1992, do 26 de novembro, de réxime xurídico das administracións públicas e procedemento administrativo común, sen prexuízo da publicación no Diario Oficial de Galicia das subvencións concedidas, de conformidade co establecido no artigo 15 Lei 9/2007, do 13 de xuño, de subvencións de Galicia.
2. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
3. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 10º.-Reformulación das solicitudes.
Cando o importe da subvención concedida na proposta de resolución sexa inferior á solicitada polo beneficiario, poderase instar do beneficiario a reformulación da súa solicitude para axustar os compromisos e condicións á subvención outorgable.
Unha vez que a solicitude mereza a conformidade da comisión de valoración, remitirase con todo o actuado ao órgano competente para resolver.
En calquera caso, a reformulación de solicitudes deberá respectar o obxecto, condicións e finalidade da subvención, así como os criterios de valoración establecidos respecto das solicitudes.
Artigo 11º.-Recursos.
Contra a resolución do procedemento, que pon fin á vía administrativa, os interesados poderán interpor recurso potestativo de reposición, de conformidade co disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ante a conselleira de Sanidade, no prazo dun mes contado a partir do día seguinte ao da notificación da resolución ao interesado, e recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir da referida notificación.
De presentarse recurso potestativo de reposición, non poderá acudirse á vía contencioso-administrativa ata que este sexa resolto expresamente ou se produza a súa desestimación presunta.
Artigo 12º.-Xustificación e aboamento.
1. O pagamento das subvencións aos proxectos ou accións seleccionados, poderá realizarse mediante pagamentos parciais, á conta da liquidación definitiva, a medida que o beneficiario xustifique os gastos realizados, ata unha porcentaxe máxima do 80% da subvención concedida. O 10% do importe total da subvención, poderá ser solicitado como adianto coa presentación da correspondente memoria, previa á súa xustificación posterior, para afrontar os gastos derivados da posta en marcha do proxecto.
O 20% restante librarase no momento da completa xustificación, por parte do beneficiario, do cumprimento da finalidade e demais condicións coas que lle foi concedida.
2. Unha vez realizado o proxecto ou acción, deberán remitirse á Dirección Xeral de Saúde Pública, ata o 10 de novembro de 2008 (derradeira data para a presentación da documentación) os seguintes documentos:
-Os xustificantes de gasto xunto cunha relación ordenada e detallada de todos eles en que figurará a cantidade total xustificada. Esta relación estará asinada pola persoa responsable da entidade solicitante.
-Independentemente da data de adxudicación da subvención, aceptaranse xustificantes de gastos relacionados co proxecto desde o 1 de xaneiro de 2008.
-Unha declaración do conxunto de todas as axudas solicitadas ou concedidas, para un mesmo proxecto, das distintas administracións públicas competentes ou calquera dos seus organismos, entes ou sociedades, ou declaración de non ter solicitada ningunha outra axuda para un mesmo proxecto (anexo III).
En todo caso, segundo o disposto no artigo 11 e) da Lei 9/2007, do 13 de xuño, de subvencións de Galicia, o beneficiario deberá acreditar con anterioridade a que se dite a proposta de resolución que está ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma, na forma que se determine regulamentariamente, e sen prexuízo do establecido na disposición adicional décimo oitava da Lei 30/1992, do 26 de novembro, de réxime xurídico das administracións públicas e do procedemento administrativo común.
Non estarán suxeitos a esta obriga os beneficiarios das subvencións nos supostos sinalados no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Así mesmo, e ata o 17 de novembro do ano 2008, deberá presentarse ante a Dirección Xeral de Saúde Pública a memoria xustificativa do proxecto ou acción, que conterá as distintas fases de realización, así como os resultados e conclusións.
Artigo 13º.-Obrigas dos beneficiarios.
Tendo en conta o artigo 11 da Lei 9/2007, do 13 de xuño, de subvencións de Galicia, son obrigas dos beneficiarios:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente ou a entidade colaboradora, se é o caso, o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o desfrute da subvención.
c) Someterse ás actuacións de comprobación, que efectuará o órgano concedente ou a entidade colaboradora, se é o caso, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lle sexa requirida no exercicio das actuacións anteriores.
d) Comunicarlle ao órgano concedente ou á entidade colaboradora a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
e) Acreditar con anterioridade a que se dite a proposta de resolución de concesión que está ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma, na forma que se determine regulamentariamente, e sen prexuízo do establecido na disposición adicional décimo oitava da Lei 30/1992, do 26 de novembro, de réxime xurídico das administracións públicas e do procedemento administrativo común.
f) Dispoñer dos libros contables, rexistros diligenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control.
h) Adoptar as medidas de difusión contidas no número 3º do artigo 15 da Lei de subvencións de Galicia.
i) Proceder ao reintegro dos fondos percibidos nos supostos previstos no artigo 33 da Lei de subvencións de Galicia.
Artigo 14º.-Revogación e reintegro das axudas.
O incumprimento total ou parcial de calquera das condicións establecidas nesta orde, así como a duplicidade de axudas con cargo a outros créditos dos orzamentos xerais do Estado, da Seguridade Social e da Administración institucional, autonómica ou local, constituirá causa determinante de revogación da axuda e do seu reintegro polo beneficiario ou solicitante, xunto cos xuros de demora, segundo o previsto no artigo 33.1º b) da Lei de subvencións de Galicia.
Artigo 15º.-Infraccións e sancións.
No relativo a esta materia rexerá o disposto no título IV da Lei 9/2007, do 13 de xuño, de subvencións de Galicia.
Disposicións derradeiras
Primeira.-Nos aspectos non contidos nesta orde aplicarase o disposto na Lei 9/2007, do 13 de xuño, de subvencións de Galicia e, supletoriamente, na Lei 38/2003, do 17 de novembro, xeral de subvencións e no seu regulamento, Real decreto 887/2006, do 21 de xullo.
Segunda.-A Dirección Xeral de Saúde Pública adoptará as medidas oportunas para o seguimento, avaliación e difusión dos proxectos ou accións seleccionadas.
Terceira.-Autorízase o director xeral de Saúde Pública para ditar as instrucións necesarias que permitan a aplicación e desenvolvemento desta orde.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de maio de 2008.
María José Rubio Vidal
Conselleira de Sanidade
Ver referencia pdf "10700D012P047.PDF"